**Základná škola, Kulíškova 8, 821 08 Bratislava**

***SMERNICA RIADITEĽA ŠKOLY č.4***

**ÚHRADA NÁKLADOV**

**NA VÝCHOVNÚ ČINNOSŤ**

**V ŠKOLSKOM KLUBE DETÍ**

Vypracovala: Mgr. Jana Charvátová - vedúca ŠKD

Schválila: Mgr.Sylvia Lešková – riaditeľka ZŠ

Platné od 1.9.2023

**Článok 1**

**Školský klub detí**

1. Školský klub detí pri ZŠ Kulíškova 8, Bratislava, ďalej len ŠKD, je plnoorganizované školské zariadenie. Oddelenia sú umiestnené v triedach školy v suteréne, v prízemí budovy a na prvom poschodí. Pre výchovno-vzdelávaciu činnosť môže ŠKD využívať školský areál, telocvičňu, počítačovú učebňu, tanečnú miestnosť ATA, žiacku knižnicu, žiacku kuchyňu. V oddeleniach sú primerane veku zaradení aj žiaci so špeciálnymi výchovno-vzdelávacími potrebami. Deti sú v ŠKD zaraďované do oddelení podľa ročníkov, podľa potreby aj vekovou primeranosťou. Výchovno-vzdelávacia činnosť klubu detí je zameraná na uspokojenie záujmov žiakov v čase mimo vyučovania a na ich prípravu na vyučovanie. Počas školského roku prevažujú a uskutočňujú sa výlučne činnosti oddychového, rekreačného záujmového charakteru a príprava na vyučovanie. Výchovno-vzdelávaciu činnosť ŠKD vykonávajú pedagogickí pracovníci - vychovávatelia, alebo učitelia poverení zastupovaním.
2. Výchovno-vzdelávacia činnosť klubu sa uskutočňuje ako:
* pravidelná aktivita podľa výchovného programu ŠKD,
* príležitostná a sezónna aktivita formou podujatí, súťaží a exkurzií,
* spontánna aktivita podľa záujmu detí.

**Článok 2**

**Subjekty zabezpečujúce výchovnú činnosť**

1. Zriaďovateľom ZŠ Kulíškova 8, Bratislava je Miestny úrad MČ Bratislava - Ružinov, Mierová 21, Bratislava. Prevádzkovateľom ŠKD je ZŠ Kulíškova 8, Bratislava, podľa zriaďovacej listiny OÚ BA II, Tomášikova 20 v Bratislave dňa 28.07.1997, č.j. predn.97/60960. ŠKD je originálnou kompetenciou obce. Obec zabezpečuje financovanie ŠKD.

**Článok 3**

**Práva a povinnosti zriaďovateľa a prevádzkovateľa ŠKD**

1. Zriaďovateľom ŠKD je Základná škola, Kulíškova 8, Bratislava. Riaditeľ školy riadi školský klub detí zriadený ako súčasť školy, určuje počet oddelení ŠKD podľa počtu žiakov prihlásených na pravidelnú dochádzku, rozhoduje o prerušení prevádzky ŠKD počas školských prázdnin, o rozsahu dennej prevádzky ŠKD, o zaradení žiaka do ŠKD. Vydáva v spolupráci s vedúcou vychovávateľkou Vnútorný poriadok ŠKD. Riaditeľ ZŠ menuje vedúcu ŠKD podľa zákona 138/2019.
2. **Riaditeľ školy** kontroluje činnosť vedúcej ŠKD.
3. **Vedúca vychovávateľka** je členkou vedenia školy. Zodpovedá riaditeľovi školy za úroveň výchovno-vzdelávacej činnosti, bezprostredne ju na zverenom úseku riadi a sama sa na nej podieľa. Koordinuje činnosť ostatných pracovníkov ŠKD. Spolupracuje so školským psychológom, školským špeciálnym pedagógom ako aj s vedúcou MZ primárneho vzdelávania.
4. **Vychovávateľky ŠKD** plnia úlohy vyplývajúce z pracovnej náplne vychovávateľa a hmotne zodpovedajú za financie vyzbierané na filmové podujatia a materiál na základe dohody o hmotnej zodpovednosti (§182 Zákonníka práce) uzavretej so zamestnávateľom ZŠ Kulíškova 8, Bratislava. Z hľadiska bezpečnosti je vychovávateľka povinná uložiť vyzbierané finančné prostriedky **do trezoru ZŠ prostredníctvom tajomníčky školy**. Taktiež sú povinné viesť peňažný denník – príjmy a výdavky - ktorý pravidelne predkladajú rodičom na triednych aktívoch. Vstupné na filmové predstavenie je 4€ na predstavenie. Vychovávateľka môže vyzbierať na polroka vstupné, alebo mesačne. V  školskom roku 2023/2024 zbierame 1€ na mesiac na materiál. Financie na materiál odsúhlasujú rodičia na triednom aktíve a rozhodnutie uvádzajú v zápisniciach z triedneho aktívu. Vychovávateľka je povinná zúčastňovať sa triedneho aktívu.

**Článok 4**

**Príspevok na čiastočnú úhradu nákladov za pobyt žiaka v školskom klube detí**

1. Na čiastočnú úhradu nákladov spojených s pobytom dieťaťa v školskom klube detí v základnej škole v zriaďovateľskej pôsobnosti obce - prenesene mestskej časti, prispieva zákonný zástupca žiaka vo výške stanovenej VZN mestskej časti Bratislava - Ružinov č. 6/2023, ktorým sa určujú výšky príspevkov na čiastočnú úhradu nákladov v školách školských zariadeniach v pôsobnosti mestskej časti Bratislava - Ružinov.

**Mesačný poplatok za ŠKD je 40,00€.**

1. Rodič, zákonný zástupca, hradí príspevok na čiastočnú úhradu nákladov spojených s činnosťou ŠKD vopred do dvadsiateho dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza. Výška mesačného príspevku na čiastočnú úhradu nákladov v ŠKD pri ZŠ Kulíškova 8, zohľadňuje náročnosť a druh klubovej alebo záujmovej činnosti.
2. **Odpustenie príspevku na čiastočnú úhradu nákladov v ŠKD**

Ak zákonný zástupca predloží doklad o tom, že je poberateľom dávky v hmotnej núdzi a príspevkov k dávke v hmotnej núdzi podľa osobitného predpisu 2 , alebo ak dôjde k prerušeniu prevádzky zo závažných dôvodov, môže **starosta**, na žiadosť zákonného zástupcu **so súhlasom** **riaditeľa** základnej školy, ktorej je školský klub súčasťou, rozhodnúť o odpustení príspevku na čiastočnú úhradu nákladov za pobyt v školskom klube detí.

**Riaditeľ školy vydáva písomne rozhodnutie o výške príspevku určeného na čiastočnú úhradu nákladov spojených s činnosťou školského klubu detí pre daný školský rok.**

**Článok 5**

**Spôsob úhrady**

1. Vedenie školy na základe záväzného nariadenia zriaďovateľa školy a aktualizácie životného minima zverejní výšku príspevku na čiastočnú úhradu nákladov na činnosť ŠKD pre príslušný školský rok na webe školy www.zskuliskova.sk.
2. Rodič, zákonný zástupca, hradí príspevok na čiastočnú úhradu nákladov spojených s činnosťou ŠKD vopred do dvadsiateho dňa príslušného kalendárneho mesiaca, ktorý predchádza kalendárnemu mesiacu, za ktorý sa príspevok uhrádza. Príspevok sa uhrádza na účet **SK45 0200 0000 0016 4001 9556 vedený vo VÚB.**
3. Vychovávateľky oboznámia rodičov o výške príspevku a pravidlách úhrad a to písomne na začiatku školského roka, o čísle účtu na úhradu, vedú si evidenciu o oboznámení rodičov. Vedúca vychovávateľka zverejní na nástenke ŠKD výšku poplatku, číslo účtu na úhradu a termín úhrady.
4. Vychovávateľky si vedú evidenciu úhrad rodičov na základe výpisov od pani ekonómky školy. Vedúca vychovávateľka pravidelne kontroluje úhrady platieb vo všetkých oddeleniach.
5. 10. deň v mesiaci každá vychovávateľka upozorní písomne rodičov v zrkadielku alebo v žiackej knižke, na edupage, ktorí do tohto dátumu príspevok neuhradili na túto skutočnosť. Vedie si evidenciu o upozornení.
6. 15. deň v mesiaci vedúca vychovávateľka písomne upozorní rodičov cez edupage, ktorí do tohto dátumu poplatok neuhradili, na túto skutočnosť. Vedie si evidenciu o upozornení.
7. V prípade, že zákonný zástupca neuhradí príspevok za pobyt dieťaťa v ŠKD za dva za sebou nasledujúce mesiace, nereaguje na písomné upozornenia, ani iným primeraným spôsobom neodôvodní tento stav, navrhne písomne vedúca ŠKD riaditeľke školy dieťa na vyradenie z ŠKD.
8. Riaditeľka školy rozhodne o postupe pri neuhradenom príspevku a návrhu vedúcej vychovávateľky na vyradenie dieťaťa a písomne oboznámi rodičov.

**Článok 6**

**Preplatky**

1. V prípade, ak má dieťa I. až III. ročníka preplatok za príspevok za čiastočnú úhradu nákladov spojených s činnosťou ŠKD a rodič **písomne** neodhlási dieťa z výchovno-vzdelávacej činnosti ŠKD, suma z preplatku sa zaradí ako zaplatený príspevok v budúcom školskom roku. V prípade, že vznikne rozdiel na základe VZN od nového školského roka, rodič bude vyzvaný na doplatok.
2. Preplatí sa zákonnému zástupcovi v danom školskom roku, ak dieťa postupuje do V. ročníka
	1. ŠKD v V. ročníku nie je
	2. rodič dieťaťa písomne odhlási dieťa z výchovno-vzdelávacej činnosti z ŠKD a určí termín odhlásenia, **minimálne 2 týždne** pred dátumom odhlásenia.
3. Žiadosť o vrátenie príspevku je možné stiahnuť si z webu, alebo vypýtať si od vychovávateľky príslušného oddelenia. **Za správne číslo účtu na žiadosti zodpovedá rodič.**

Účinnosť tejto smernice je od 1.9. 2023

Mgr. Sylvia Lešková

riaditeľka školy